ร้านแลกเงินลุย จัดเรตติ้งปีหน้า ให้ลูกค้ามั่นใจ
สมาคมแลกเปลี่ยนเงินตราต่างประเทศ ลุยจัดเรตติ้งบูธแลกเปลี่ยนเงิน เพิ่มความมั่นใจให้ลูกค้า
29 ต.ค. 2565

สมาคมแลกเปลี่ยนเงินตราต่างประเทศ ลุยจัดเรตติ้งบูธแลกเปลี่ยนเงิน เพิ่มความมั่นใจให้ลูกค้า
น.ส.ชนาพร พูนทรัพย์หิรัญ นายกสมาคมแลกเปลี่ยนเงินตราต่างประเทศ เปิดเผยว่า ในปี 2558 สมาคมมีนโยบายที่จะจัดอันดับความน่าเชื่อถือ (เรตติ้ง) หรือการจัดมาตรฐานร้านรับแลกเปลี่ยนเงินตราต่างประเทศ เพื่อยกระดับมาตรฐานร้านแลกเปลี่ยนเงินตราต่างประเทศให้สามารถแข่งขันกับต่างประเทศได้ และรองรับการเปิดประชาคมเศรษฐกิจอาเซียน (เออีซี) ที่กำลังจะมีขึ้นในช่วงเดือน ธ.ค. ปีหน้า  
น.ส.ชนาพร กล่าวว่า สมาคมได้กำหนดคุณสมบัติและเงื่อนไขร้านรับแลกเปลี่ยนเงินตราต่างประเทศว่า จะต้องได้มาตรฐานตามที่สมาคมกำหนด โดยจะออกตราสัญลักษณ์ร้านรับแแลกเปลี่ยนเงินตราต่างประเทศที่ผ่านมาตรฐาน ซึ่งจะเป็นการตรวจสอบซึ่งกันและกัน รวมทั้งเป็นการสร้างความมั่นใจให้กับลูกค้าทั้งชาวไทยและต่างประเทศมากขึ้นว่า ร้านรับแลกเปลี่ยนเงินตราต่างประเทศนั้นๆ ได้มาตรฐาน มีความยุติธรรม และไม่มีการโกง หรือมีปัญหานำธนบัตรปลอมมาสอดแทรกขายให้กับลูกค้า 
ขณะเดียวกัน ทางสมาคมยังมีโครงการที่จะพัฒนาบุคลากรด้านการรับแลกเปลี่ยนเงินตราต่างประเทศให้มีมาตรฐานมากขึ้นเช่นกัน ซึ่งเบื้องต้นจะผลักดันให้จัดเป็นหลักสูตรการเรียนการสอนในระดับมหาวิทยาลัย โดยมีแผนจะร่วมมือกับมหาวิทยาลัยมหาสารคาม จ.มหาสารคาม เป็นโครงการนำร่อง เพื่อผลิตบุคลากรออกมารองรับด้านนี้
“การเปิดเออีซีจะทำให้มีความต้องการบุคลากรด้านนี้เพิ่มขึ้น อีกทั้งขณะนี้ มีการขาดแคลนบุคลากรที่มีความความชำนาญด้านการแลกเปลี่ยนเงินจำนวนมาก และความชำนาญด้านการดูธนบัตรต่างประเทศปลอม ทำให้ปัจจุบันมีการแข่งขันแย่งกันซื้อตัวบุคลากรด้านนี้สูงมาก” น.ส.ชนาพร กล่าว
นอกจากนี้ สมาคมจะหารือกับธนาคารแห่งประเทศไทย (ธปท.) ร่วมผลักดันมาตรฐานร้านแลกเปลี่ยนเงินตราต่างประเทศ ให้สามารถแข่งขันกับธุรกิจต่างประเทศได้ ในโอกาสที่อาเซียนกำลังจะเปิดเออีซี รวมทั้งขอขยายวงเงินการทำธุรกรรมรับซื้อขายเงินต่างประเทศ จาก 5,000 เหรียญสหรัฐ เป็น 2 หมื่นเหรียญสหรัฐ เพื่อให้สอดคล้องกับสถานการณ์เศรษฐกิจที่เปลี่ยนไป รวมทั้งขอให้ร้านรับแลกเปลี่ยนเงินสามารถซื้อขายเงินตราต่างประเทศด้วยกันได้ เพื่อเพิ่มความคล่องตัว 
ขณะเดียวกัน สมาคมยังต้องการให้ทางการเข้าตรวจสอบร้านรับซื้อเงินตราต่างประเทศที่ไม่ได้รับใบอนุญาต ให้เข้มงวดมากขึ้นด้วย เพื่อไม่ให้กระทบภาพลักษณ์ธุรกิจและเศรษฐกิจของประเทศจนเกิดความเสียหาย
ปัจจุบัน มีผู้ประกอบการแลกเปลี่ยนเงินตราต่างประเทศที่ได้รับใบอนุญาตจาก ธปท.ประมาณ 1,607 ราย แต่มีร้านที่เป็นสมาชิกสมาคมประมาณ 80 ราย โดยนับเป็นกลุ่มผู้ประกอบธุรกิจรับแลกเปลี่ยนเงินตราต่างประเทศที่มีส่วนแบ่งการตลาดที่ใหญ่ในประเทศไทย